- Det er et sensationelt fund. Dels fordi det må henregnes til at være Andersens første eventyr, og dels fordi det vidner om, at han har beskæftiget sig med eventyrgenren som ung, før han havde et forfatterskab at byde på.

Sådan siger H.C. Andersen-ekspert Ejnar Stig Askgaard fra Odense Bys Museer til Politiken, efter det hidtil ukendte H.C. Andersen-eventyr »Tællelyset« er blevet fundet i en arkivkasse.

- Og jeg er ikke i tvivl om, at det er Andersen, der har skrevet det, tilføjer Ejnar Stig Askgaard.

Litterært set er »Tællelyset« ikke på niveau med de mere modne og formfuldendte eventyr, som vi kender dem fra H.C. Andersens hånd, forklarer forskningsbibliotekar Bruno Svindborg fra Det Kongelige Bibliotek og professor, dr.phil. Johan de Mylius fra H.C. Andersen Centret på Syddansk Universitet (SDU) til Politiken. Ifølge eksperterne er der tale om en ungdomstekst, som de anslår til at være fra hans skoletid.

Læs eventyret her

Eventyret blev fundet på Landsarkivet for Fyn i Odense i oktober af en lokalhistoriker og er siden blevet nærstuderet af eksperter.

Ifølge Ejnar Stig Askgaard er »Tællelyset« et såkaldt tingseventyr, hvor døde genstande optræder som levende væsner med menneskelige egenskaber, hvilket netop er H.C. Andersens særkende.

Eventyret handler, kort fortalt, om det fattige og tilsmudsede tællelys, lavet af fårefedt, der længes efter at lyse. Det er ganske fortabt, indtil det antændes og anerkendes af et fyrtøj, skriver Politiken.